## Pravilnik o izmjenama i dopunama Pravilnika o visini naknada za obvezne veterinarske preglede u prometu preko granice Republike Hrvatske

### NN 46/2011 (22.4.2011.), Pravilnik o izmjenama i dopunama Pravilnika o visini naknada za obvezne veterinarske preglede u prometu preko granice Republike Hrvatske

MINISTARSTVO POLJOPRIVREDE, RIBARSTVA I RURALNOG RAZVOJA

1061

Na temelju članka 73. stavka 8. Zakona o veterinarstvu (»Narodne novine«, broj 41/07), ministar poljoprivrede, ribarstva i ruralnog razvoja donosi

PRAVILNIK

O IZMJENAMA I DOPUNAMA PRAVILNIKA O VISINI NAKNADA ZA OBVEZNE VETERINARSKE PREGLEDE U PROMETU PREKO GRANICE REPUBLIKE HRVATSKE

Članak 1.

U Pravilniku o visini naknada za obvezne veterinarske preglede u prometu preko granice Republike Hrvatske (»Narodne novine«, broj 107/08) u članku 1. briše se točka i dodaju riječi: »te način obračunavanja i plaćanja navedenih naknada na graničnim veterinarskim postajama.«

Članak 2.

Članak 2. mijenja se i glasi:

»1) Osoba odgovorna za pošiljku obvezna je za provedene veterinarske preglede osigurati plaćanje naknade propisane odredbama ovoga Pravilnika.

2) Naknade iz stavka 1. ovoga članka osoba odgovorna za pošiljku uplaćuje u Državni proračun Republike Hrvatske.

3) Dokaz o plaćenoj naknadi za izvršeni veterinarski pregled pošiljaka iz Priloga III. ovoga Pravilnika osoba odgovorna za pošiljku obvezna je dostaviti graničnom veterinarskom inspektoru na graničnoj veterinarskoj postaji preko koje se pošiljka unosi na područje Republike Hrvatske.«

Članak 3.

Članak 3. mijenja se i glasi:

»1) Naknada za izvršeni veterinarski pregled ulaznih pošiljaka, koje se pretovaruju na graničnim veterinarskim postajama, određuje se u visini naknada propisanih člankom 2. ovoga Pravilnika, uvećanih za 200 kuna za svaki započeti sat po pošiljci.

2) Visina naknade za izvršeni veterinarski pregled na graničnim veterinarskim postajama kod pretovara provoznih pošiljaka na izlazu i izvoznih pošiljaka iznosi 200 kuna za svaki započeti sat po pošiljci.«

Članak 4.

U članku 5. iza stavka 2. dodaje se stavak 3. koji glasi:

»Naknada za izvršeni veterinarski pregled pošiljaka uvećava se za 100% u odnosu na propisanu odredbama ovoga Pravilnika ukoliko osoba odgovorna za pošiljku ne najavi pošiljku prije dolaska na područje Republike Hrvatske u skladu s člankom 2. stavkom 1. Pravilnika o dokumentu za prijavljivanje veterinarsko zdravstvenog pregleda životinja koje ulaze u Republiku Hrvatsku (»Narodne novine«, broj 82/06, 139/06 i 75/07) i člankom 3. stavkom 1. Pravilnika o dokumentu za prijavljivanje veterinarsko zdravstvenog pregleda pošiljaka životinjskog podrijetla koje ulaze u Republiku Hrvatsku (»Narodne novine«, broj 129/06, 139/06, 75/07 i 116/07).«

Članak 5.

U Prilogu III. Dijelu II. iznos: »250,00 kuna« zamjenjuje se iznosom: »450,00 kuna«, a riječi: »uvećana za 150,00 kuna za svakih 15 minuta rada pojedinog graničnog veterinarskog inspektora uključenog u veterinarski pregled« brišu se.

Članak 6.

Ovaj Pravilnik stupa na snagu 1. svibnja 2011. godine.

Klasa: 011-02/10-01/253

Urbroj: 525-11-2-0486/11-2

Zagreb, 29. ožujka 2011.

Potpredsjednik Vlade
Republike Hrvatske i ministar
poljoprivrede, ribarstva i ruralnog razvoja
Petar Čobanković, v. r.

Pravilnik, NN 46/2011-1061